《舟行》
宋代·许必胜

雨脚天东来，惊鸟烟中起。
须臾四山合，万象空蒙裹。
孤行念远四，见树联自喜。
浪游岂无因，遇山则知止。
棱棱云外峰，与我心终始。
日暮宿田家，田歌正清美。
何以途路心，历乱如流水。
始疑车马上，未必见君子。
行当弄轻舟，随风问兰芷。

作者简介：许必胜，字希文，金坛（今属江苏）人。高宗绍兴十五年（一一四五）进士。官终知无为军巢县。按：《七十二峰足徵集》卷三作字克之，马迹山人，仕至显谟阁待制，忤时归里。《至顺镇江志》卷一八有传。今录诗十七首。